CELEX: 32015D0956
Language: sk
Date: 2015-06-17 00:00:00
Title: Rozhodnutie Politického a bezpečnostného výboru (SZBP) 2015/956 zo 17. júna 2015 o zriadení výboru prispievateľov na poradnú misiu Európskej únie pre reformu sektora civilnej bezpečnosti na Ukrajine (EUAM Ukraine) (EUAM Ukraine/1/2015)

20.6.2015   
            
            
               SK
            
            
               Úradný vestník Európskej únie
            
            
               L 156/21
            
         ROZHODNUTIE POLITICKÉHO A BEZPEČNOSTNÉHO VÝBORU (SZBP) 2015/956
   zo 17. júna 2015
   o zriadení výboru prispievateľov na poradnú misiu Európskej únie pre reformu sektora civilnej bezpečnosti na Ukrajine (EUAM Ukraine) (EUAM Ukraine/1/2015)
   POLITICKÝ A BEZPEČNOSTNÝ VÝBOR,
   so zreteľom na Zmluvu o Európskej únii, a najmä na jej článok 38 tretí odsek,
   so zreteľom na rozhodnutie Rady 2014/486/SZBP z 22. júla 2014 o poradnej misii Európskej únie pre reformu sektora civilnej bezpečnosti na Ukrajine (EUAM Ukraine) (1), a najmä na jeho článok 10,
   keďže:
   
               (1)
            
            
               Rada podľa článku 10 ods. 3 rozhodnutia Rady 2014/486/SZBP poverila Politický a bezpečnostný výbor (PBV), aby prijal príslušné rozhodnutia o zriadení výboru prispievateľov na poradnú misiu Európskej únie pre reformu sektora civilnej bezpečnosti na Ukrajine (EUAM Ukraine).
            
         
               (2)
            
            
               V záveroch zo zasadnutia Európskej rady 15. a 16. júna 2001 v Göteborgu sa stanovili hlavné zásady a opatrenia pre príspevky tretích štátov na policajné misie. Rada 10. decembra 2002 schválila dokument nazvaný „Konzultácie a podrobnosti o príspevkoch nečlenských štátov EÚ na operácie civilného krízového riadenia EÚ“, v ktorom sa ďalej rozvinuli opatrenia pre účasť tretích štátov na operáciách civilného krízového riadenia, vrátane zriadenia výboru prispievateľov.
            
         
               (3)
            
            
               Výbor prispievateľov by mal byť fórom na diskusie s prispievajúcimi tretími štátmi o všetkých problémoch, ktoré sa týkajú riadenia misie EUAM Ukraine. PBV, ktorý vykonáva politickú kontrolu a strategické riadenie misie EUAM Ukraine, by mal zohľadňovať názory výboru prispievateľov,
            
         PRIJAL TOTO ROZHODNUTIE:
   Článok 1
   Zriadenie a mandát výboru
   1.   Týmto sa zriaďuje výbor prispievateľov na poradnú misiu Európskej únie pre reformu sektora civilnej bezpečnosti na Ukrajine (EUAM Ukraine).
   2.   Mandát výboru prispievateľov je stanovený v dokumente nazvanom „Konzultácie a podrobnosti o príspevkoch nečlenských štátov EÚ na operácie civilného krízového riadenia EÚ“.
   Článok 2
   Zloženie
   1.   Členmi výboru prispievateľov sú:
   
               —
            
            
               zástupcovia všetkých členských štátov a
            
         
               —
            
            
               zástupcovia tretích štátov, ktoré sa na uvedenej misii zúčastňujú a ktoré na ňu prispievajú.
            
         2.   Na zasadnutiach výboru prispievateľov sa môže zúčastňovať aj zástupca Európskej komisie.
   Článok 3
   Informácie od vedúceho misie
   Výbor prispievateľov pravidelne dostáva informácie od vedúceho misie.
   Článok 4
   Predseda
   Výboru prispievateľov predsedá vysoký predstaviteľ Únie pre zahraničné veci a bezpečnostnú politiku alebo jeho zástupca.
   Článok 5
   Zasadnutia
   1.   Zasadnutia výboru prispievateľov pravidelne zvoláva predseda. Ak si to vyžadujú okolnosti, môžu sa zvolať mimoriadne zasadnutia, a to na podnet predsedu alebo na žiadosť člena.
   2.   Predseda vopred rozošle predbežný program a dokumenty, ktoré sa týkajú zasadnutia. Predseda zodpovedá za to, že sa výsledky rokovaní výboru prispievateľov zašlú PBV.
   Článok 6
   Dôvernosť
   1.   V súlade s rozhodnutím Rady 2013/488/EÚ (2) sa na zasadnutia a rokovania výboru prispievateľov uplatňujú bezpečnostné predpisy stanovené v uvedenom rozhodnutí. Zástupcovia vo výbore prispievateľov musia mať najmä primeranú bezpečnostnú previerku.
   2.   Na rokovania výboru prispievateľov sa vzťahuje služobné tajomstvo, ak výbor prispievateľov jednomyseľne nerozhodne inak.
   Článok 7
   Nadobudnutie účinnosti
   Toto rozhodnutie nadobúda účinnosť dňom jeho prijatia.
   
      V Bruseli 17. júna 2015
      
         
            Za Politický a bezpečnostný výbor
         
         
            predseda
         
         W. STEVENS
      
   
   
      (1)  Ú. v. EÚ L 217, 23.7.2014, s. 42.
   
      (2)  Rozhodnutie Rady 2013/488/EÚ z 23. septembra 2013 o bezpečnostných predpisoch na ochranu utajovaných skutočností EÚ (Ú. v. EÚ L 274, 15.10.2013, s. 1).